钦定古今图书集成/明伦汇编/交谊典/第046卷 > 朱子语类 > 《与许靖书》王朗
## 钦定古今图书集成/明伦汇编/交谊典/第046卷 > 朱子语类 > 《与许靖书》王朗

文休足下“消息平安，甚善甚善！”岂意脱别三十馀年，
而无相见之缘乎？诗人比一日之别于岁月，岂况悠
悠历累纪之年者哉！自与子别，若没而复浮，若绝而
复连者数矣。而今而后，居升平之京师，攀附于飞龙
之圣主，侪辈略尽。幸得老与足下并为遗种之叟。而
相去数千里，加有邅蹇之隔，时闻消息于风声，托旧
情于思想，眇眇异处，与异世无以异也。往者随军到
荆州，见邓子孝桓元将，粗闻足下动静，云“夫子既在
益州，执职领郡，德素规矩，老而不堕。”是时侍宿武皇
帝于江陵刘景升厅事之上，共道足下于通夜，拳拳
饥渴，诚无已也。自天子在东宫及即位之后，每会群
贤，论天下髦俊之见在者，岂独人尽易为，英士鲜易
取最。故乃猥以原壤之朽质，感夫子之清听，每叙足
下，以为谋首，岂其注意乃复过于前世。《书》曰：“人惟求
旧”，《易》称“同声相应，同气相求。”刘将军之与大魏，兼而
两之。总此二义，前世邂逅，以同为暌，非武皇帝之旨。
顷者蹉跌，其泰而否，亦非足下之意也。深思《书》《易》之
义，利结分于宿好，故遣降者送吴所献致名马貂罽，
得因无嫌。道初开通，展叙旧情，以达声问，久阔情慉，
非夫笔墨所能写陈，亦想足下同其志念。今者亲生
男女，凡有几人？年并几何？仆连失一男一女，今有二
男。大男名肃，年二十九，生于会稽。小儿裁岁馀，临书
怆恨，有怀缅然。